FI Euroopan unionin virallinen lehti C 223/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 223/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”VARAŽDINSKO ZELJE”

EU-nro HR-PDO-0005-01132–25.06.2013

SAN ( X ) SMM ( )

1. Nimi tai nimet

”Varaždinsko zelje”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Varaždinsko zelje on vihannes, joka polveutuu alueen kotoperäiseen kasvustoon kuuluvasta rauhoitetusta lajikkeesta Varaždinin kaali (Brassica oleracea var. capitata f. alba). Kaali on litteä, sen lehdet ovat tiiviisti yhdessä kaalin yläosassa ja kasvatusolosuhteista riippuen hieman löyhemmällä sen alaosassa. Lehdet ovat kietoutuneet tiukasti kerän ympärille ja peittävät kaksi kolmasosaa kaalin pinnasta. Kun kaali on kypsä ja valmis korjattavaksi, ulommaisten lehtien reunat alkavat yleensä kääntyä ylöspäin. Lehtilavat ovat ohuita, ja lehtisuonet ovat huomattavan kokoiset. Erityisesti uloimmaisten lehtien suurin suoni on alkupäästään paksu. Lehtien reunat ovat siistit. Niiden väri on vaalean oliivinvihreä. Kaalissa on vahva, pääosin kitkerä maku, ja voimakas tuoreen kaalin tuoksu. Kuiva-ainepitoisuus on vähintään 8 prosenttia ja sokerin vähimmäispitoisuus 40 g/kg. Kypsän kerän sisimmäiset lehdet ovat kellertävänvalkoisia. Kaalin keskusta on poikkeuksellisen pitkä ja voi olla pituudeltaan jopa kaksi kolmasosaa kerän korkeudesta. Kaalin keskusta on itse asiassa sen varsi, jonka nivelvälit ovat lyhentyneitä ja jossa on kerän muotoinen nuppu. Varaždinsko zelje -kaalin juuri on erittäin vahva ja varsi melko selvästi erottuva. Siitä huolimatta, että se on myöhäinen lajike, joka sietää hyvin kylmää, se soveltuu viljeltäväksi myös varhaislajikkeena. Erityisen muotonsa ja lehtiensä taipuisuuden ansiosta Varaždinsko zelje -kaalia käytetään perinteisesti paikallisten kotiruokina tarjottavien erikoisuuksien valmistuksessa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava rajatulla maantieteellisellä alueella

Varaždinsko zelje -kaalin tuotanto istuttamisesta korjuuseen toteutetaan 4 kohdassa ilmoitetulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Varaždinsko zelje -kaalin tuotanto rajoittuu tarkasti Varaždinin maakunnan hallinnollisiin rajoihin. Varaždinin maakunta rajoittuu pohjoisessa Dravajokeen. Maakuntaan kuuluvat seuraavat kaupungit ja kunnat: Varaždin, Ivanec, Ludbreg, Novi Marof, Lepoglava, Varaždinske Toplice, Bednja, Beretinec, Breznica, Breznički Hum, Cestica, Donja Voća, Martijanec, Gornji Kneginec, Jalžabet, Klenovnik, Ljubeščica, Mali Bukovec, Maruševec, Petrijanec, Sračinec, Sveti Đurđ, Sveti Ilija, Trnovec Bartolovečki, Veliki Bukovec, Vidovec, Vinica ja Visoko.

5. Yhteys maantieteelliseen alueeseen

5.1 Maantieteellisen alueen erityisyys

Luontoon liittyvät tekijät:

Köppenin ilmastoluokituksen mukaan Varaždinin maakunnassa vallitsee lämmin lauhkea ilmasto ja kylmä lauhkea ilmasto.

Useina vuosina kesä- ja lokakuun välisenä aikana, jolloin Varaždinsko zeljeä viljellään avomaalla, tehdyistä ilmastomittauksista käy ilmi, että alueen keskilämpötila on 14,9–20,1 celsiusastetta ja keskimääräinen suhteellinen kosteus 78,3–85 prosenttia.

Keskimääräinen kuukausittainen sademäärä on 73–100 mm. Kolmena kesäkuukautena (kesä–elokuu) sataa keskimäärin yli 90 mm. Tämä sademäärä on noin kolmanneksen koko vuoden sademäärästä. Noin 60 prosenttia tästä sademäärästä on peräisin kasvukaudelta, joka kestää huhtikuusta syyskuuhun.

Varaždinin maakunnassa voi toisinaan olla lumettomia ja kylmiä talvia, jolloin vuorokauden minimilämpötila voi pudota alle -10 celsiusasteeseen.

Varaždinsko zeljen viljelyn ja Dravajoen välillä on yhteys, sillä Dravajoen vesistöalueen tasangot ja loivat rinteet sopivat parhaiten Varaždinsko zeljen viljelyyn. Myös muiden jokien ja virtojen uurtamien pienempien laaksojen maaperä soveltuu viljelyyn.

Dravajokea reunustavien alankojen maaperän koostumus vaihtelee, mikä johtuu maaperän erilaisista geologisista ja litologisista ominaisuuksista. Dravajoen vesistöalueen maaperä luokitellaan suurimmaksi osaksi P-1-tyyppiin. Tämä Dravajokea reunustavien alueiden maaperä on ruskeaa hapanta hedelmällistä soramaata tai savisesta pääasiassa kiviseen vaihtelevaa lössi- ja hiekkamaata, jonka alla on pleistoseeni- tai holoseenikauden sedimenttejä.

Inhimilliset tekijät:

Varaždinsko zelje -tuotteen ominaisuuksiin vaikuttavat myös tuotantomenetelmät, jotka on mukautettu seuraaviin kyseisen maantieteellisen alueen ominaispiirteisiin: pirstaloituneet maapalstat, pienet pinta-alat ja pientuottajat. Olennainen Varaždinsko zelje -vihanneksen tuotantoon ja erityisesti sadonkorjuuseen vaikuttava tekijä on paikallisten tuottajien asiantuntemus. Korjuuseen osallistuu eri-ikäisiä perheenjäseniä, minkä ansiosta käsinpoimintaan tarvittavat taidot ja kokemus siirtyvät nuorille sukupolville. Korjuun onnistuminen riippuu erityisesti siitä, osaako poimija kokemuksensa ja osaamisensa avulla arvioida, mitkä kaalit ovat kypsiä ja valmiita korjattaviksi. Poimija valitsee näkö- ja kosketusaistinsa avulla ainoastaan tietyn kypsyysasteen saavuttaneet kaalit. Käsinpoiminnalla vältetään myös koneellisen korjuun aiheuttamat mahdolliset vahingot ja voidaan näin ollen suojata sato paremmin. Viljeltyään kasvia useiden vuosien ajan ja saatuaan oppia sen tuotannosta mainituissa erityisolosuhteissa Varaždinsko zeljen tuottajat ovat onnistuneet luomaan ainutlaatuisen tuotteen, joka ei menesty missään muualla (Naše pravice, 1905).

5.2 Tuotteen erityisyys

Varaždinsko zelje on myöhäinen lajike, joka sietää hyvin kylmää. Kypsällä Varaždinsko zeljellä on seuraavat morfologiset ominaisuudet, joiden perusteella se eroaa muista kaalilajikkeista: väriä ja huomattavia lehtisuonia lukuun ottamatta kaali on tyypillinen, ei kovin iso, erittäin tiivis ja kiinteä ja sen kerä on litteä ja painaa 1–3 kilogrammaa, ja ulommaisten lehtien reunat kääntyvät lievästi ylöspäin. Varaždinsko zeljen lehdet ovat niin ohuita, että kun sellaista pitelee kämmenellään, sormet kuultavat lehden läpi. Tästä huolimatta lehdet ovat taipuisia ja kestäviä. Niiden väri on vaalean oliivinvihreä. Kaalissa on vahva, pääosin kitkerä maku, ja voimakas tuoreen kaalin tuoksu.

Useat tutkimukset ovat osoittaneet, että Varaždinsko zeljellä on erityisiä ominaisuuksia muihin kaalilajeihin verrattuna. Sen erityisyys perustuu sen korkeaan kuiva-ainepitoisuuteen ja erittäin korkeaan sokeripitoisuuteen (F. Vešnik: Utjecaj sorte na kvalitetu kiselog kupusa teoksessa Poljoprivredna znanstvena smotra, 1969).

Kaalin lehdistä teknisellä kypsyystasolla valmistettujen uutteiden analyysit ovat osoittaneet, että kaalin antioksidanttinen vaikutus on erittäin korkea. Teknisellä kypsyystasolla Varaždinsko zeljen fenolien kokonaismäärä on 0,94–1,03 mg/ml GAE ja flavonoidien kokonaismäärä 0,15–0,25 mg/ml CE. Kasvien fenolien ja flavonoidien kokonaismäärä riippuu niiden geneettisistä ominaisuuksista (suvusta, lajista ja lajikkeesta) sekä ympäristö- ja viljelyolosuhteista ja on suoraan yhteydessä niiden antioksidanttiseen vaikutukseen (D. Šamec et al.: Antioxidant potency of white (Brassica oleracea L. var. capitata) and Chinese (Brassica rapa L. var. pekinensis (Lour.)) cabbage: The influence of development stage, cultivar choice and seed selection in: Scientia Horticulturae, 2011).

Yksi Varaždinsko zeljen vahvuuksista on sen soveltuvuus avomaaviljelyyn. Koska se sietää alhaisia lämpötiloja, Varaždinsko zelje on mahdollista korjata vasta myöhään syksyllä, ja näin ollen ylimääräisen varastotilan tarve poistuu. Tämän ansiosta kuiva-aine- ja sokeripitoisuus jatkavat kasvamistaan, kunnes tuote on kypsä ja valmis korjattavaksi. Varaždinsko zeljen tuotantoon, aina suojeltavan lajikkeen siemenestä lopputuotteeseen, sovellettava suljetun kierron menetelmä on lisätakuu tuotteen alkuperästä.

5.3 Syy-seuraussuhde maantieteellisen alkuperän ja tapauksen mukaan tuotteen laadun, maineen tai muun ominaispiirteen välillä

Varaždinsko zeljen korkea kuiva-ainepitoisuus ja poikkeuksellisen korkea sokeripitoisuus johtuvat tuotantomenetelmästä eli siitä, että tämä alhaisia lämpötiloja sietävä tuote jätetään pelloille loppusyksyyn saakka. Tutkimukset ovat osoittaneet, että Varaždinsko zeljen korkeat fenolien ja flavonoidien kokonaispitoisuudet johtuvat tuotteen geneettisistä ominaisuuksista sekä sen ympäristö- ja viljelyolosuhteista.

Viljelykauden aikana vallitsevat kuukauden keskimääräiset päivälämpötilat ja sateiden jakautuminen kyseessä olevalla rajatulla maantieteellisellä alueella ovat ihanteellisia Varaždinsko zeljen viljelyä varten. Sitä onkin viljelty kaupallisessa tarkoituksessa ainoastaan kyseisellä alueella. Kylmät lumettomat talvet rajatulla maantieteellisellä alueella aiheuttavat sen, että syksyllä kynnetty maa jäätyy, mikä edistää hauraan maaperän muodostumista ja auttaa tuholaisten torjunnassa. Tämän seurauksena kasveista tulee erittäin hyvinvoivia.

Dravajoen vesistöalueen alangoilla on ratkaisevan tärkeä osa tuotteen erityisyyden syntymisessä, sillä ne mahdollistavat jatkuvan vedenjakelun tuotantoalueille. Vesiväylistä saatavan edun lisäksi pohjaveden pinta on korkealla, mikä tuo lisäkosteutta Varaždinsko zeljen viljelyalueille. Rajatun maantieteellisen alueen maaperä on pääosin ruskeaa hapanta hedelmällistä savimaata, mikä tekee siitä suotuisan kasvuympäristön vihanneksille ja erityisesti kaalille. Tästä todisteena on alueen vuosisatoja vanha kaalinviljelyperinne.

Tuotteen erityisyyteen eivät vaikuta pelkästään ilmasto- tai maaperäolosuhteet. Muihin tekijöihin kuuluu sukupolvelta toiselle siirtyvä paikallisten tuottajien suullinen perintö. Sen avulla voidaan vaikuttaa siihen, että kotoperäiseen kasvustoon kuuluva rauhoitettu lajike, josta Varaždinsko zelje tuotetaan, tulee säilymään. Käsinpoiminnan taito, korjuukypsän kaalin tunnistaminen sekä viljelyyn ja käsinpoimintaan liittyvän taitotiedon välittäminen eteenpäin ovat asioita, joilla varmistetaan, että tulevien sukupolvien viljelijät pystyvät edelleen tuottamaan Varaždinsko zelje -lajiketta perinteisin menetelmin. Käsinpoiminta on olennainen osa pelloilla tehtävää valintaprosessia, ja sillä taataan Varaždinsko zeljen yhtenäinen laatu.

Kaalin taipuisat ja ohuet lehdet sekä sen karvas maku, jossa on vahvoja sävyjä, tekevät Varaždinsko zeljestä ratkaisevan tärkeän, paikallisten perinteisten ruokalajien valmistuksessa käytettävän ainesosan.

Osoituksena sen alkuperästä ja erityisestä asemasta on Vidovecin kunnan vaakuna, jossa kuvataan Varaždinsko zelje -lajikkeen kaali.

Eritelmän julkaisutiedot

(tämän asetuksen (2) 6 artiklan 1 kohdan toinen alakohta)

http://www.mps.hr/UserDocsImages/HRANA/VZ%20ZELJE/Izmijenjena%20Specifikacija%20proizvoda.pdf

(1) EUVL L 343, 14.12.2012, s. 1.

(2) Katso alaviite 1.